แห่ซื้อบอนด์เกาหลีบลจ.ทหารไทยเปิดขายเพิ่ม
บลจ.ทหารไทยเผยยอดจองพันธบัตรเกาหลีใต้ทะลุเป้า เปิดขายเพิ่มอีก 2 กอง จ่ายผลตอบแทนระหว่าง 1.65% -2.55%
17 มี.ค. 2553

บลจ.ทหารไทยเผยยอดจองพันธบัตรเกาหลีใต้ทะลุเป้า เปิดขายเพิ่มอีก 2 กอง จ่ายผลตอบแทนระหว่าง 1.65% -2.55% 
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน (บลจ.) ทหารไทย เปิดเผยว่า จากการที่บริษัทฯ เปิดขายกองทุนเพื่อลงทุนในพันธบัตรเกาหลีใต้รุ่นที่ 56 อายุประมาณ 6 เดือน มูลค่าโครงการ 1,000 ล้านบาท และรุ่นที่ 60 อายุประมาณ 1 ปี 10 เดือน มูลค่าโครงการ 500 ล้านบาท ที่เปิดขายระหว่างวันที่ 10-16 มี.ค.ที่ผ่านมาได้รับการตอบรับจากผู้ลงทุนเป็นอย่างดี มียอดจองเต็มมูลค่าโครงการทั้งสองกองทุน โดยเฉพาะ รุ่นที่ 60 ที่ต้องเปิดเสนอขายหน่วยลงทุนเกินจำนวนเงินทุนโครงการ (Greenshoe) เพิ่มเติมอีก 75 ล้านบาท 
พร้อมนี้ บริษัทได้กำหนดออกกองทุนเพื่อลงทุนในพันธบัตรเกาหลีใต้เพิ่มอีก 2 รุ่น คือรุ่นที่ 57 อายุของกองทุนประมาณ 9 เดือน และรุ่นที่ 61 อายุกองทุนประมาณ 1 ปี 10 เดือน ให้ผลตอบแทนรวมจากการลงทุนภายหลังการหักค่าใช้จ่ายอยู่ที่ประมาณ 1.65% และ 2.55% ต่อปี ตามลำดับ กำหนดเปิดขายครั้งแรกระหว่างวันที่ 17 - 23  มี.ค.2553 นี้ 
สำหรับกองทุนเปิดทหารไทยพันธบัตรเกาหลีใต้ทั้ง 2 รุ่น ที่ออกใหม่นี้ มีนโยบายลงทุนใน พันธบัตร ตั๋วเงินคลัง หรือพันธบัตรธนาคารแห่งชาติที่รัฐบาล       องค์กรหรือหน่วยงานรัฐบาลเกาหลีใต้ เป็นผู้ออกหรือค้ำประกัน ซึ่งมีความเชื่อถือระยะสั้นของตราสารหรือผู้ออกตราสารในระดับ A+/F1 จากสถาบัน FitchRatings โดยกองทุนเปิดทหารไทยพันธบัตรเกาหลีใต้รุ่นที่ 57 นั้น จะมีอายุของกองทุนประมาณ 9 เดือน มูลค่าของโครงการ 1,000 ล้านบาท ให้ผลตอบแทนจากการลงทุนหลังหักค่าใช้จ่ายประมาณ 1.65% ต่อปี และรุ่นที่ 61 อายุของกองทุนประมาณ 1 ปี 10 เดือน มูลค่าของโครงการ 500 ล้านบาท  ให้ผลตอบแทนจากการลงทุนหลังหักค่าใช้จ่ายประมาณ 2.55% ต่อปี โดยทั้งสองกองมีการทำสัญญาปกป้องความเสี่ยงจากอัตราแลกเปลี่ยนเต็มจำนวน ผู้สนใจสามารถลงทุนด้วยมูลค่าขั้นต่ำเพียง 2,000 บาท โดยผู้ลงทุนบุคคลธรรมดาไม่ต้องเสียภาษี
“จากภาวการณ์ทางการเมืองและการฟื้นตัวของเศรษฐกิจของประเทศที่ยังมีความเปราะบาง และอ่อนไหว ประกอบกับทิศทางการเคลื่อนไหวของผลตอบแทนพันธบัตรเกาหลีใต้มีแนวโน้มที่ลดลงในอนาคต การลงทุนในพันธบัตรเกาหลีใต้ระยะปานกลางเพื่อกำหนดผลตอบแทนที่แน่นอนไว้ และมากกว่าอัตราดอกเบี้ยเงินฝากในประเทศ จึงเป็นทางเลือกในการลงทุนน่าสนใจ   ” ดร.สมจินต์กล่าว